## El Museu de Belles Arts de València amplia la seua exposició amb sis obres en depòsit procedents de la Col·lecció BBVA

*** Obres d’Ignacio Zuloaga, Josefa de Óbidos, Valentin de Boulogne o Francisco Iturrino enriquixen el discurs museogràfic del centre
* Formen part d’un depòsit que a partir de 2026 s’integrarà en la col·lecció permanent del MuBAV**

El Museu de Belles Arts de València (MuBAV) ha presentat el depòsit de sis pintures pertanyents a la Col·lecció BBVA, que ja es poden visitar en la primera planta de la col·lecció permanent del Museu.

Les obres, fetes per reconeguts mestres com Juan de Soreda, Josefa de Óbidos, Valentin de Boulogne, Ignacio Zuloaga, Francisco Iturrino i Josep de Togores enriquixen el discurs museogràfic del centre i constituïxen la primera fase d’un depòsit que a partir de 2026 s’incrementarà i integrarà en les sales permanents del Museu de Belles Arts.

La presentació ha estat a càrrec de la secretària autonòmica de Cultura, Pilar Tébar; el director del Museu de Belles Arts de València, Pablo González Tornel; el director de Banca Privada Territorial Est de BBVA, Ximo Raga; i la responsable del Patrimoni Artístic de BBVA, María Luisa Barrio Maestre.

Pilar Tébar ha indicat que la cultura a la Comunitat Valenciana “creix gràcies a la contínua col·laboració publicoprivada en el si de les nostres institucions. La Conselleria està treballant intensament per a millorar la col·lecció dels seus museus i esta és una clara mostra dels èxits aconseguits. En este sentit, la cultura de València agraïx a BBVA la seua aposta pel Belles Arts i per esta terra”.

Per la seua banda, González Tornel ha assenyalat que este depòsit de la Col·lecció BBVA “suposa un suport a l’increment de la col·lecció del Belles Arts desenrotllat en els últims anys”. En concret, ha subratllat que el llenç barroc de Valentin de Boulogne “és una joia de l’art universal que es convertirà en una de les senyes d’identitat del Museu”.

Per la seua part, Ximo Raga, director de Banca Privada Territorial Est de BBVA, ha ressaltat que BBVA “creu fermament que l’art i la cultura són pilars fonamentals per al desenrotllament d’una societat més oberta, diversa i pròspera”.

**Sis obres mestres**

Este primer depòsit de BBVA en el Museu de Belles Arts de València està conformat per una peça renaixentista de Juan de Soreda, *La Mare de Déu amb el Xiquet i un àngel*, realitzada cap a 1530, i continua amb joies del barroc mediterrani com la delicada *Sagrada Família* de l’artista sevillana Josefa de Óbidos i l’espectacular llenç del mateix tema del francés Valentin de Boulogne.

No obstant això, igualment ric és l’art de finals del segle XIX i principis del XX, amb dos excepcionals obres d’Ignacio Zuloaga, *Apotecari de poble*, i de Francisco Iturrino, *Soir de fête (Vesprada de festa)*, així com una peça d’avantguarda de primer orde com és el llenç *Le gosse (El xic)* de Josep de Togores.

Este depòsit d’obres de la Col·lecció BBVA en el Museu de Belles Arts de València naix de la sintonia entre les dos institucions i, sobretot, de la generositat de BBVA.

S’ha treballat de manera conjunta en la selecció de més d’una desena d’obres mestres que BBVA posarà a la disposició del públic, a partir de 2026, per a completar algunes de les llacunes en la col·lecció del Museu i reforçar les seues senyes d’identitat.

**La Col·lecció BBVA**

La Col·lecció BBVA està composta per més de 9.000 peces que abasten un ampli període historiogràfic, des del segle XV fins a l’actualitat. Dins dels seus fons destaquen els segles XVII, XVIII i XIX, representats mitjançant una extraordinària selecció d’obres d’art, principalment de les escoles holandesa, flamenca i espanyola, amb peces de Goya, Van Dyck, Snayers, Pickenoy, Pantoja de la Cruz, Carreño de Miranda o Murillo.

A més, l’art del segle XIX i XX és un gran focus d’interés, per la qual cosa també inclou una considerable presència d’artistes reconeguts internacionalment com Joaquim Sorolla, Santiago Rusiñol, María Blanchard, Joan Miró, Yves Tanguy, Antonio López, Antoni Tàpies o Miquel Barceló, entre molts altres.

Fecha: 12/02/2025